Likumprojekts

**Grozījumi likumā "Par reglamentētajām profesijām un profesionālās kvalifikācijas atzīšanu"**

Izdarīt likumā "Par reglamentētajām profesijām un profesionālās kvalifikācijas atzīšanu" (Latvijas Republikas Saeimas un Ministru Kabineta Ziņotājs, 2001, 15. nr.; 2003, 23. nr.; 2004, 13. nr.; 2006, 1., 24. nr.; 2008, 3., 16. nr.; Latvijas Vēstnesis, 2010, 19., 99. nr.; 2011, 24., 62., 65., 103. nr.; 2013, 250. nr.; 2015, 235. nr.; 2016, 42. nr.) šādus grozījumus:

1. Papildināt 2. pantu ar devīto daļu šādā redakcijā:

"(9) Uz trešo valstu valstspiederīgajiem, kas pastāvīgi neuzturas nevienā no Eiropas Savienības dalībvalstīm un profesionālos vai apmācības nolūkos vadītāja, speciālista vai darbinieka–praktikanta statusā tiek norīkoti no uzņēmuma, kas komercdarbību neveic Eiropas Savienības dalībvalstī, uz uzņēmumu vai tai pašai uzņēmumu grupai piederošu struktūrvienību, kas veic komercdarbību Latvijas Republikā vai Latvijas Republikā un citā Eiropas Savienības dalībvalstī, attiecas tie paši šā likuma noteikumi, kuri attiecas uz Eiropas Savienības dalībvalstu pilsoņiem."

2. Papildināt informatīvo atsauci uz Eiropas Savienības direktīvām ar 33. punktu šādā redakcijā:

"33) Eiropas Parlamenta un Padomes 2014. gada 15. maija direktīvas 2014/66/ES par ieceļošanas un uzturēšanās nosacījumiem trešo valstu valstspiederīgajiem saistībā ar pārcelšanu uzņēmuma ietvaros."

Likums stājas spēkā nākamajā dienā pēc tā izsludināšanas.

Izglītības un zinātnes ministrs

Kārlis Šadurskis